ArtworkNOTAT

Erhverv

Ref. nhm

J.nr: MST-141-00012

Den 28. maj 2018

**Spørgsmål 2 inkl. svar til udbud af bistand til produktion af indikatorer for MUDP**

Spørgsmålet er modtaget d. 18. maj 2018.

**Spørgsmål 2a:**

Er det muligt at få tilsendt beskrivelse af de relevante dataserier der refereres til?

Baggrund: I udbudsmaterialet oplyses det at ”Bestyrelsen for MUDP har besluttet, at der skal udarbejdes en opfølgning … der bygger videre på de dataserier, der allerede er etableret i forbindelse med evalueringen”. Disse dataserier er ikke beskrevet i detaljer i kravspecifikationen og vi har heller ikke kunnet finde dem i den publicerede evaluering fra 2017.

**Svar 2a:**

Når det af kravspecifikationen fremgår, at indikatorsættet skal bygge videre på de dataserier, der allerede er etableret, er det et generelt udtryk for, at MUDP-indikatorerne skal bygge oven på allerede etablerede og afprøvede dataanalyser af programmet, de deltagende virksomheder samt de teknologier, som programmet skal fremme. Det handler konkret om dataanalyser, som indgår i

1) evalueringen af MUDP 2007-2017 samt

2) de opgørelser af eksporten af luft- og affaldsteknologi der henvises til i kravspecifikationen

Ad.1. I forhold til den del af indikatorsættet, som der jf. kravspecifikationen konkret ønskes bistand til, er følgende figurer i ”Evaluering af det Miljøteknologiske Udviklings- og Demonstrationsprogram” relevante (men ikke nødvendigvis udtømmende): figur 1.4 til figur 1.7 + figur 6.8 til figur 6.10 + figur 8.1 til figur 8.4 + figur 8.8 + figur 8.11 + figur 8.13.

Alle figurerne er baseret på en kombination af et udtræk af oplysninger fra Miljøstyrelsens økonomistyringssystem samt et udtræk af data fra Danmarks Statistik. Udtrækket fra Miljøstyrelsens økonomistyringssystem indeholder oplysninger om de projekter MUDP har støttet, samt CVR nummeret på de virksomheder der har deltaget i programmet. Miljøstyrelsen leverer årligt en opdateret udgave af udtrækket til leverandøren. Udtrækket fra Danmarks Statistik skal leverandøren selv rekvirerer årligt, så produktionen af indikatorerne kan baseres på de sidst opdaterede oplysninger.

Ad.2. I forhold til den del af indikatorsættet, som handler om at opgøre udviklingen i den danske eksport af renluft- og affaldsløsninger, skal der tages udgangspunkt i to typer datasæt. Det ene lister de varekoder, der indgår i de to eksportopgørelser, som der henvises til i kravspecifikationen. For hver varekode fremgår den vægt den skal indgå med i opgørelsen, så tidsserierne kan videreføres. Denne liste over varekoder inkl. vægtning udleveres af Miljøstyrelsen til leverandøren. Det andet datasæt er baseret på udenrigshandelsstatistikken i regi af Danmarks Statistik og Eurostat. Leverandøren skal selv udtrække de relevante data af udenrigshandelsstatistikken.

**Spørgsmål 2b:**

Vil MST udlevere datafilerne til disse som en del af materialet til analysen?

**Svar 2b:**

Se besvarelsen af spørgsmål a.

**Spørgsmål 2c:**

Er der i forbindelse med evalueringen etableret tabeller under Danmarks Statistiks forskerordning, som konsulenten vil kunne bygge videre på?

**Svar 2c:**

Se besvarelsen af spørgsmål a. Det er konsulentens egen opgave at rekvirere de relevante data fra Danmarks Statistik.

**Spørgsmål 2d:**

Vil MST være villig til at konsulenten vil kunne fordele de årlige delbudgetter anderledes, så længe at det falder inden for det samlede budget på 645.000 kr.?

Baggrund: I kravspecifikationen oplyses det at ”Der er afsat i alt 215.000 kr. årligt ekskl. moms til gennemførelsen af opgaven i 2018-2020, dvs. samlet 645.000 kr.”. Samtidig lægges der i opgavebeskrivelsen op til en række metodeudviklende opgaver, der i sagens natur vil skulle løses før det første indikatorsæt produceres.

**Svar 2d:**

Pt. har bestyrelsen for MUDP godkendt at udgiften er 215.000 kr. pr. år. Dette forhold er konsulenten nødt til at tage som udgangspunkt i sin ansøgning.